Foto: Statens vegvesen (illustrasjon)

Bjørnafjorden kommune har nå vedtatt å si nei til Hordfast-broen. Et flertall av politikerne i kommunen vil heller ha en utredning av fergefri E39 med indre trasé, melder NRK

Ordfører Trine Lindborg (Ap) i Bjørnafjorden undertegnet en felles uttalelse om prosjektet sammen med ordførerne i Kvam, Samnanger, Kvinnherad og Ullensvang for to uker siden.

Fredag ble uttalelsen også vedtatt av formannskapet i Bjørnafjorden.

– Som ny politisk ledelse er det et tydelig signal om hva Bjørnafjorden ønsker. Vi ønsker ikke den broen, sier ordfører Lindborg.

Lindborg mener deres forslag om en indre trasé vil være bedre fordi det åpner opp for flere alternativer.

– Det er flere som kan koble seg til denne veien. En kan ikke koble seg på en bro som går midt uti fjorden. Ikke kan man kjøre av, og ikke kan man kjøre på, sier hun.

Tidligere Os-ordfører Terje Søviknes (Frp) er skuffet over vedtaket.

– Jeg synes det er synd for både Vestland fylke og for hele Vestlandet fordi vi nå har jobbet lenge med én trasé og valget er tatt, sier Søviknes til NRK.

Søviknes mener likevel uttalelsen ikke får noen stor betydning.

– Prosjektet går nok videre, så sånn sett betyr ikke denne uttalelsen fra Bjørnafjorden kommune veldig mye. Det kommer altfor sent, sier Søviknes.

BT har tidligere fortalt at Statens vegvesen rangerer Hordfast fremfor E16 Bergen-Voss i sitt innspill til prioriteringer i den kommende Nasjonal transportplan.